ក្រសួង​សុខាភិបាល រកឃើញ​មនុស្ស​៣​នាក់​ទៀត​ឆ្លង​កូវីដ​១៩ ពាក់ព័ន្ធ​នឹង​រដ្ឋមន្រ្តី​ការបរទេស​ហុងគ្រី
ពួកគេ​ទាំង​៣​នាក់ ជា​អ្នក​ឆ្លង​បន្ថែម​លើ​អង្គរក្ស​ម្នាក់​ជា​ជន​ជាតិ​ខ្មែរ ដែល​​ការពារ​ឲ្យ​ប្រតិភូ​ហុងគ្រី​ដែល​មក​បំពេញ​ទស្សនកិច្ច​នៅ​កម្ពុជា ​ហើយ​ត្រូវ​បាន​រក​ឃើញ​ថា​ មាន​ផ្ទុក​វីរុស​កូរ៉ូណា ដែល​​បង្ក​ទៅ​ជា​ជំងឺ​កូវីដ​១៩នៅ​ប្រទេស​ថៃ ​កាល​ពី​សប្តាហ៍​មុន។
ភ្នំពេញ — ក្រសួងសុខាភិបាលកម្ពុជា នៅល្ងាចថ្ងៃច័ន្ទនេះ បានប្រកាសថា មនុស្ស៣នាក់ទៀត ដែលមានតំណាងរាស្រ្តមួយរូប ត្រូវបានធ្វើតេស្តរកឃើញថា មានវីរុសជំងឺកូវីដ១៩ ពាក់ព័ន្ធនឹងការប៉ះពាល់ជាមួយរដ្ឋមន្រ្តីការបរទេសហុងគ្រី។ បើតាមសេចក្តីប្រកាសព័ត៌មានរបស់ក្រសួងសុខាភិបាល អ្នកទាំង៣នាក់នោះ មានលោក សួស យ៉ារ៉ា សមាជិករដ្ឋសភា លោក ស ចិត្រា ជាអគ្គលេខាធិការរងនៃក្រសួងកសិកម្ម រុក្ខាប្រមាញ់ និងនេសាទ និងបុរសជនជាតិហុងគ្រី ដែលជាឯកអគ្គរដ្ឋទូតហុងគ្រីប្រចាំកម្ពុជា។ ពួកគេទាំងអស់ កំពុងសម្រាកព្យាបាលនៅមន្ទីរពេទ្យខ្មែរ-សូវៀត។ ពួកគេទាំង៣នាក់ ជាអ្នកឆ្លងបន្ថែមលើអង្គរក្សម្នាក់ជាជនជាតិខ្មែរ ដែលការពារឲ្យប្រតិភូហុងគ្រីដែលមកបំពេញទស្សនកិច្ចនៅកម្ពុជា ហើយត្រូវបានរកឃើញថា មានផ្ទុកវីរុសកូរ៉ូណា ដែលបង្កទៅជាជំងឺកូវីដ១៩នៅប្រទេសថៃ កាលពីសប្តាហ៍មុន។ លោកនាយករដ្ឋមន្រ្តី ហ៊ុន សែន នៅល្ងាចថ្ងៃចន្ទនេះ បានបង្ហោះសារនៅលើហ្វេសប៊ុកថា លទ្ធផលតេស្តលើកទីពីររបស់លោក បង្ហាញថា លោកមិនមានវីរុសកូរ៉ូណាទេ។ ក្រសួងសុខាភិបាលបានឲ្យដឹងនៅថ្ងៃច័ន្ទនេះ មនុស្សជាង៩៤០នាក់ ពាក់ព័ន្ធនឹងរដ្ឋមន្ត្រីការបរទេសហុងគ្រី ត្រូវបានធ្វើតេស្ត ហើយលទ្ធផលគឺអវិជ្ជមាន លើកលែងតែអង្គរក្សម្នាក់ការពារប្រតិភូប៉ុណ្ណោះ។ អ្នកទាំងនោះ ត្រូវធ្វើតេស្តចំនួន៣ដងទៀត។ រដ្ឋមន្ត្រីការបរទេសហុងគ្រី លោក Peter Szijjarto ដែលបានមកបំពេញទស្សនកិច្ចនៅប្រទេសកម្ពុជាកាលពីថ្ងៃអង្គារសប្តាហ៍មុន ត្រូវបានរាយការណ៍ថា មានជំងឺកូវីដ១៩ ពេលលោកបានទៅដល់ប្រទេសថៃ។ មិនមានរបាយការណ៍លម្អិតនោះទេថា រដ្ឋមន្រ្តីការបរទេសនោះបានឆ្លងជំងឺកូវីដ១៩ តាំងពីពេលណា និងនៅទីណា៕